Nova opera da G. A. Derungs

(lr)

Ils 13 d'october pon ins udir per l'emprima giada en la catedrala da Cuira la nova opera "König Balthasar" dal cumponist grischun Gion Antoni Derungs. Gia il 1986 ed il 1996 ha el gì en il teater da la citad grond success cun duas operas. Il libret da "König Balthasar" ha scrit il teolog e scienzià da teater, Giovanni Netzer da Savognin. EI è era l'iniziant ed il manader da project. "König Balthasar" na duai betg esser ina dramatisaziun istorica da la Bibla. Il text da la Bibla è mo il punct da partenza per in drama modern davart la persecuziun dals uffants tras il retg Herodes. Questa nova interpretaziun dal motiv biblic duai vegnir represchentada cun scenas e chant. Perquai sa tracti d'ina endretga opera, betg d'in oratori. Las emprovas per la nova opera han cumenzà la mesadad d'avust a Savognin. Grazia a la vischnanca, il sustegn da fauturs privats e grazia a la collavuraziun cun l'Uniun da cura e traffic da Savognin han ins gì cundiziuns idealas per ina lavur intensiva. "König Balthasar" è ina producziun cun collavuraturs e collavuraturas giuvnas da differentas naziuns. Igl è planisà da represchentar "König Balthasar" ils 13 e 14 d'october en la catedrala da Cuira ed anc en dus auters lieus: numnadamain ils 17 d'october a Lucerna en la Jesuitenkirche ed ils 22 e 23 d'october en la Theatinerkirche a Minca. Il chantun Grischun sustegna la producziun en il rom da las festivitads per il giubileum da 150 onns stadi federal. Differentas fundaziuns e persunas privatas da la Svizra e da la Germania gidan era a finanziar la producziun.